[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.6.2009

KOM(2009)312 endelig

2007/0197/COD

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets forordning om oprettelse af et agentur for samarbejde mellem energimyndigheder

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets forordning om oprettelse af et agentur for samarbejde mellem energimyndigheder

1. Baggrund

Procedure

Forslag forelagt for Europa-Parlamentet og Rådet (dokument KOM(2007) 530 - 2007/0197 (COD)): | 19.9.2007 |

Udtalelse afgivet af Det Europæiske Økonomiske og Sociale Udvalg: | 22.4.2008 |

Udtalelse afgivet af Regionsudvalget: | 10.4.2008 |

Udtalelse afgivet af Europa-Parlamentet (førstebehandling): | 18.6.2008 |

Fælles holdning vedtaget med enstemmighed: | 9.1.2009 |

Europa-Parlamentets holdning (andenbehandling) | 22.4.2009 |

2. Formålet med Kommissionens forslag

Dette forslag er en del af den tredje lovpakke om det indre marked for gas og elektricitet i EU ("den tredje pakke"), der omfatter to direktiver og tre forordninger.

Hovedformålet med pakken er at etablere de lovrammer, der er nødvendige for at gøre markedsåbningen helt effektiv og skabe et indre marked for gas og elektricitet i EU til gavn for borgerne og erhvervslivet i EU. Dette vil medvirke til at holde priserne så langt nede som muligt og øge servicestandarden og forsyningssikkerheden.

Målet søges opfyldt gennem følgende overordnede foranstaltninger:

- et mere effektivt tilsyn med markedet, varetaget af uafhængige nationale myndigheder

- oprettelse af et agentur, der skal sikre et effektivt samarbejde mellem de nationale myndigheder og træffe afgørelser om alle relevante tværnationale spørgsmål

- obligatorisk samarbejde mellem netoperatører med det formål at harmonisere alle regler for transport af energi i Europa og koordinere planlægningen af investeringer

- effektiv adskillelse af forsynings- og produktionsvirksomhed fra driften af net for at undgå enhver interessekonflikt, fremme investeringer i nettene og forhindre diskriminerende adfærd

- tiltag for at skabe øget åbenhed og gennemskuelighed samt et mere velfungerende detailmarked

- tiltag for at styrke solidariteten og det regionale samarbejde mellem medlemsstaterne og derved opnå øget forsyningssikkerhed.

3. Kommissionens bemærkninger

3.1 Generelt

På plenarforsamlingen den 22. april 2009 vedtog Europa-Parlamentet en kompromispakke, som var blevet aftalt med Rådet med henblik på at nå til enighed under andenbehandlingen.

De heraf følgende ændringer vedrører i det væsentlige:

Agenturets beføjelser vedrørende

- overvågning af fremskridtene med gennemførelsen af projekter om etablering af ny samkøringskapacitet

- bidrag til gennemførelsen af TEN-E retningslinjerne

- overvågning af kompetencer vedrørende det indre marked for elektricitet og naturgas generelt og mere specifikt detailpriser, netadgang og overholdelse af forbrugerrettigheder

Agenturets organisation vedrørende

- to medlemmer af bestyrelsen skal udnævnes af EP, to af Kommissionen og fem af Rådet

- EP kan opfordre formanden for repræsentantskabet til at fremkomme med en udtalelse til Parlamentets kompetente udvalg.

Kommissionen accepterer kompromispakken, da den er i tråd med det overordnede mål med forslaget og dets generelle aspekter.

3.2 Ændret forslag

I henhold til i EF-traktatens artikel 250, stk. 2, ændrer Kommissionen sit forslag som beskrevet ovenfor.